Waarnemende Eskom-hoof aangewysArgieffoto Minister Lynne Brown het bekend gemaak Matshela Koko sal van 1 Desember as uitvoerende hoof van Eskom waarneem. Koko is tans die hoof van opwekking by Eskom en het in 1996 by die kragverskaffer begin werk. As hoof van opwekking het Koko die uitvoerende verantwoordelikheid gehad vir die verkryging van steenkool. Sy aanstelling volg nadat Brian Molefe vroeër vandeesmaand bedank het nadat hy in adv. Thuli Madonsela se verslag oor staatskaping geïmpliseer is. “Koko het baie ervaring en verstaan die uitdagings wat Eskom moet oorkom. Sy aanstelling sal ook kontinuïteit by Eskom verseker,” het Brown in ŉ verklaring gesê. “Ek het ook die raad versoek om onmiddellik die proses te begin om ŉ permanente uitvoerende hoof aan te stel.” Koko is ook in die staatskaping-verslag genoem. Hy het ŉ dokument onderteken wat ŉ voorafbetaling van R600 000 gemagtig het aan Tegeta Exploration and Resources, ŉ Gupta-maatskappy. Hy is egter nie versoek om bewysstukke aan die openbare beskermer te verskaf nie.